《初举不第却回书所历》
明代·顾清

潜鱼不出椮，栖鸟不出林。不因风雷便，岂识天地之大江湖深。

天风飒飒吹黄槐，江船击鼓凌晨开。便为万里客，岂复儿女猜。

云帆悠悠渡三泖，已觉从来双眼小。瞥然一瞬出淀湖，使我尘襟豁如扫。

将军祠前芳草多，阴廊古瓦封苔窠。英雄恨杀白衣橹，千载此地还来过。

陈湖北来势尤大，气象浑疑在天外。波光黯惨迷西东，惊雷喷雪吹腥风。

同舟十人半失色，我疑此处藏蛟龙。湖西一带风初静，呼酒开筵共相庆。

推蓬又觉眼豁然，黄天独墅天相连。向来颠沛几不免，到此始知应自怜。

出门只尺已如此，况乃天涯千万里。何处池塘杨柳青，谁家门巷炊烟起。

依稀渐觉风景佳，前头已是姑苏台。夫差句践两寂寞，倡讴市语喧如雷。

扬帆径逐东风便，不尽平生游览愿。扁舟信宿过望亭，锡山如画遥相迎。

道傍深刻十三字，千载不磨贤令名。毗陵郭里舟初住，榆叶零零杂风雨。

綀衾独拥不成眠，是夕方知有羁旅。丹阳自昔称畏途，我实初行兼病躯。

蹇驴登登不能止，缘崖历谷何萦纡。日斜憩足句容道，尊酒聊将润枯槁。

当垆可是临邛人，茜裳廉纤不动尘。人言巫山在平地，对面已隔黄姑津。

风尘浩荡催征马，西望金陵去如写。片云飞来我已愁，顷刻滂沱遍原野。

道边茅庐大比拳，俛首急入如穷猿。苍皇已识异乡味，帡幪始知大厦恩。

行行见说宸居近，趣马加鞭气重奋。此时天公亦开晴，氛埃涤尽穹宇清。

中和桥上初登览，目极遥天发深感。江山如此不早来，几向此生虚𡒄坎。

钟山如龙云际来，石城双阙中天开。固知传闻不虚假，神祖规模真壮哉。

长衢荡荡平于砥，井画棋分各条理。接栋连甍如灌云，去马来轩若流水。

声华文物竞奢豪，公子王孙处处遭。佳人总为王幼玉，将军不数霍嫖姚。

东山明月西江水，尽日寻游看不已。细柳深藏朱雀桥，飞花暗满长干里。

自从失脚下青冥，往迹回看如败枰。束书羞咏月中桂，鼓棹还为江上行。

长江三面山如壁，环拱金陵护宸极。古称天堑信非虚，自是荒淫足亡国。

波平风稳帆樯健，倏忽金山当我面。奇形秀色画莫工，信知天巧非人功。

平生梦想不可到，足慰此行樵悴容。南徐自古雄豪地，到此令人益奇气。

惜无许浑千首诗，洗我胸中不平事。舟行半日下丹阳，新丰美酒又闻香。

同行半是同来伴，相对不言空感伤。搴篷径指吴门路，一片归心乱云雾。

江山不学苏秦家，风景苍苍只如故。故园到日天已寒，江枫落叶秋斑斑。

青尊提携湛绿醑，故人为我开欢颜。西风落日吹芳菊，共挹寒香散幽独。

困穷拂郁岂徒尔，况我霜毫未应秃。君不见芙蓉花生江皋，秋风未至宁萧条。

又不见千里驹服盐车，霜蹄一蹶气转加。丈夫结束自有地，肯学儿女空愁嗟。

风帘日暮展书读，炳炳丹青照人目。临渊羡鱼知已非，呼童静掩林间屋。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。